Els mercats exteriors del municipi recuperen el 100% del seu aforament i els seus llocs de venda
12 de març 2021

![Imagen 1](/media/shilpzux/97-w-mercado-exterior-sagunto.jpg)![Imagen 2](/media/actualidad/PublishingImages/1 Políticos/C_Ana_Maria_Quesada_2020.jpg)

  

El municipi de Sagunt recupera la totalitat de les parades i l'extensió dels seus mercats exteriors. Així, en virtut de les noves mesures de prevenció contra la COVID-19 dictades per la Conselleria de Sanitat Universal i Salut Pública respecte a este tipus de comerç, des d'ahir dijous 11 de març la ciutat ja compta amb la totalitat dels llocs de venda en els seus mercats exteriors.

  

Els mercats exteriors havien quedat limitats per les anteriors restriccions destinades a frenar la pandèmia i fins ahir l'aforament estava fixat en un 50%, la qual cosa havia obligat a augmentar les distàncies entre parades i havia provocat un descens dels llocs de venda. Ara, amb les noves mesures aprovades per l'Ajuntament de Sagunt, ajustades a la normativa de la Generalitat Valenciana, es recupera el 100% de l'aforament i això permetrà que la totalitat dels llocs puguen tornar a la seua ubicació habitual.

  

Entre les mesures que es mantenen cal destacar l'ús de gel hidroalcohòlic per a les mans a l'entrada, l'obligatorietat de la mascareta, l'entrada i eixida al recinte a través dels punts establits, la distància interpersonal de seguretat i la limitació de les parades a 4 metres de longitud per 2 metres de profunditat amb una separació d'almenys un metre entre punts de venda. No obstant això, s'augmentarà el nombre d'accessos als mercats exteriors.

  

La delegada de Comerç i Mercats, Ana María Quesada, ha destacat l'esforç que s'ha dut a terme durant els últims mesos tant per part de la ciutadania com dels comerciants, les forces i cossos de seguretat del municipi (Policia Local, Guàrdia Rural, Protecció Civil, i altres servicis) i els equips de treball de Comerç i Mercats així com de les diferents àrees del Consistori, als qui ha agraït la seua col·laboració a l'hora de fer dels mercats exteriors espais segurs contra el virus. **«Estos mesos estan fent un plus, un poc més del que ja feien»**, ha assenyalat.

  

**«La ciutadania ha respost; hem vist que als mercats cada vegada venen més persones a comprar, i a més amb tranquil·litat, i fonamentalment per a això és per al que treballem»**, ha manifestat la regidora.

  

Així mateix, Quesada ha demanat que es mantinga eixa conscienciació entre els diversos col·lectius per a seguir en la bona línia pel que fa a la prevenció. **«Encara que s'amplia ja al 100%, les parades continuaran mantenint la distància entre llocs de venda, és a dir, la separació perquè qui estiga comprant puga circular i poder controlar que no s'aglomeren massa persones en un determinat punt»**, ha matisat.

  

**«Des de Comerç i Mercats hem apostat perquè els mercats exteriors estigueren oberts. Buscàvem que es tornara a percebre, com sempre, el mercat exterior com un mercat segur, poder comprar a l'aire lliure i ajudar a estes persones que es guanyen la vida al mercat»**, ha subratllat la regidora delegada.

  

*   [](http://www.facebook.com/sharer.php?u=https://aytosagunto.es/va/actualitat/els-mercats-exteriors-del-municipi-recuperen-el-100-del-seu-aforament-i-els-seus-llocs-de-venda/ "Facebook")
*   [](http://twitter.com/share?url=https://aytosagunto.es/va/actualitat/els-mercats-exteriors-del-municipi-recuperen-el-100-del-seu-aforament-i-els-seus-llocs-de-venda/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-mercats-exteriors-del-municipi-recuperen-el-100-del-seu-aforament-i-els-seus-llocs-de-venda/ "Linked In")
*   [](mailto:?body=https://aytosagunto.es/va/actualitat/els-mercats-exteriors-del-municipi-recuperen-el-100-del-seu-aforament-i-els-seus-llocs-de-venda/)